DA-stryd oor kwotas kring uit | Maroela Media
Die stryd oor die hantering van diversiteit in die DA het oornag uitgekring met 'n streng standpunt teen raskwotas wat nou deur twee parlementslede voorgestel word.
Ter sprake is 'n voorgestelde grondwetwysiging wat op 7 en 8 April voor die DA-kongres in Pretoria sal dien, en waarvolgens kulturele, taal-, godsdiens- en verwante diversiteit in die strukture van die DA weerspieël moet word.
In reaksie het twee parlementslede, dr. Michael Cardo en Gavin Davis, 'n brief aan al 2 000 afgevaardigdes na die DA-kongres gestuur waarin beweer word dat die DA teenstrydig met die party se nierassige erfenis optree en gevaar loop om so rasbewus soos die ANC te raak.
Dit het 'n hewige woordewisseling ontlok met die KwaZulu-Natalse LPW, Hlanganani Gumbi, wat sterk kapsie gemaak het dat die erkenning van diversiteit geen aantasting van nierassigheid is nie.
Nou het Cardo en Davis die bal reguit teruggegooi in die baan van die afgevaardigdes na die kongres met 'n voorgestelde amendement wat kwotas spesifiek uitsluit. Dit gaan waarskynlik raskwessies in die DA soos lanklaas na die oppervlak bring.
Eerstens voer die twee parlementslede aan dat enkelinge se reg op individuele voorkeure wat van die groep s'n verskil, beskerm moet word in enige DA-verklaring oor diversiteit.
Tweedens benadruk hulle die DA, as liberale party, moet verseker dat individue nie deur ander mense oorheers word in die naam of onder die voorwendsel van kultuur, ras, geslag of geloof nie.
Derdens meen Cardo en Davis dat die "apartheidsgedrewe leerstelling van verteenwoordigendheid", wat mense tot blote verteenwoordigers van hul rasgroep reduseer, in die kiem gesmoor moet word.
Hulle stel dus die volgende wysiging in die DA-bepaling oor diversiteit voor:
"Suid-Afrika is 'n ryklik diverse gemeenskap. Hoewel ons mense uit verskillende oorspronge stam, op verskillende maniere aanbid en verskillende kulture en gebruike het, is ons almal unieke individue.
"Diversiteit is een van Suid-Afrika se grootste bates. Die DA vier diversiteit en erken die reg van elke individu om te wees wie hy of sy wil wees, vry van oorheersing deur andere.
"Die DA onderskryf die aanhef tot die Grondwet, wat die onregte van die verlede erken, en bevestig dat Suid-Afrika behoort aan almal wat hier woon, verenig in ons diversiteit.
"Die DA sal aktiewe stappe doen om diversiteit in ons strukture te bevorder en te onderskryf, sonder om regressiewe stappe soos kwotas in te stel."
Cardo en Davis vra dan 'n ope debat oor die onderwerp sodat 'n behoorlike bespreking daaroor op die DA-kongres kan plaasvind.
Ek weet nie of ek dom is maar raskwotas in politieke party??
Ek dink Suid Afrikaners is so moeg van raskwotas in sport dat ons dit nie sal duld in ons gekose politieke party. Totsien DA as julle met die twak begin!
Dit help nie hul wil die wiel herontdek nie.
Dis oor en oor en oor en oor en oor en oor in die geskiedenis bewys dat integrasie nog nooit en nêrens ter wêreld gewerk het nie.
Die wit liberaliste ( Artikel verwys dat die DA n liberale party is) sal maar ander werk moet gaan soek in n transformeerde BEE omgewing. Jul witheid is n Direkte Aanklag tot bevoordeling. Die uitrafeling is ten goede.
Raskwotas is 'n woord van onreg en vertrapping. Wat beteken Raskwotas en hoe word dit toegepas? Ons is 50 swart, 10 Indiers, 6 kleurling en 4 wit. So uit 10 verteenwoordigers is 7 swart, 2 Indiers en 1 kleurling en geen wit want hul is in die minderheid. Kwotas beteken die uitsluit van 'n spesifieke groep, taal, Godsdiens, regte ens
Besef iemand hoe belaglik dit is dat SA seker die enigste land ter wereld is wat die grondwet moet wysig om die MEERDERHEID teen 'n handjievol MINDERHEID mense te "beskerm" deur absolute onsinnige "Affirmative Action" en kwotas ens in te stel – HOE MAAK DIT ENIGSINS SIN?